CELEX: 32010L0066
Language: et
Date: 2010-10-14 00:00:00
Title: Nõukogu direktiiv 2010/66/EL, 14. oktoober 2010 , millega muudetakse nõukogu direktiivi 2008/9/EÜ, millega sätestatakse üksikasjalikud eeskirjad käibemaksu tagastamiseks vastavalt direktiivile 2006/112/EÜ maksukohustuslastele, kelle asukoht ei ole tagastamisliikmesriigis, vaid teises liikmesriigis

20.10.2010   
            
            
               ET
            
            
               Euroopa Liidu Teataja
            
            
               L 275/1
            
         NÕUKOGU DIREKTIIV 2010/66/EL,
   14. oktoober 2010,
   millega muudetakse nõukogu direktiivi 2008/9/EÜ, millega sätestatakse üksikasjalikud eeskirjad käibemaksu tagastamiseks vastavalt direktiivile 2006/112/EÜ maksukohustuslastele, kelle asukoht ei ole tagastamisliikmesriigis, vaid teises liikmesriigis
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eelkõige selle artiklit 113,
   võttes arvesse Euroopa Komisjoni ettepanekut,
   olles edastanud seadusandliku akti eelnõu riikide parlamentidele,
   võttes arvesse Euroopa Parlamendi arvamust (1),
   võttes arvesse Euroopa Majandus- ja Sotsiaalkomitee arvamust (2),
   toimides seadusandliku erimenetluse kohaselt
   ning arvestades järgmist:
   
               (1)
            
            
               Direktiivi 2008/9/EÜ, (3) millega sätestatakse üksikasjalikud eeskirjad käibemaksu tagastamiseks vastavalt direktiivile 2006/112/EÜ maksukohustuslastele, kelle asukoht ei ole tagastamisliikmesriigis, vaid teises liikmesriigis, kohaldatakse pärast 31. detsembrit 2009 esitatud tagastamistaotlustele.
            
         
               (2)
            
            
               Direktiivi 2008/9/EÜ kohaldamiseks on liikmesriigid kohustatud välja arendama veebiportaali, mille kaudu liikmesriigis asuvad maksukohustuslased esitavad tagastamistaotlused käibemaksu suhtes, mis tekkis liikmesriigis, kus nad ei asu. Nimetatud veebiportaalid oleksid pidanud tööle hakkama 1. jaanuaril 2010.
            
         
               (3)
            
            
               Mitmed tõsised viivitused ja teatavad tehnilised probleemid on mõjutanud veebiportaalide väljatöötamist ja toimimist piiratud arvus liikmesriikides, takistades sellega teatavate tagastamistaotluste õigeaegset esitamist. Direktiivi 2008/9/EÜ kohaselt tuleb tagastamistaotlus esitada asukohaliikmesriigile hiljemalt tagastamisperioodile järgneva kalendriaasta 30. septembriks. Seda tähtaega ja mõnede veebiportaalide puudulikku toimimist arvesse võttes on mõnede maksukohustuslaste puhul oht, et nad ei saa kasutada oma õigust arvata maha 2009. aastal tekkinud käibemaksukulusid. Seepärast tuleks 2009. aasta tagastamisperioodidega seotud taotluste esitamise tähtaega erandkorras pikendada 31. märtsini 2011.
            
         
               (4)
            
            
               Kooskõlas paremat õigusloomet käsitleva institutsioonidevahelise kokkuleppe (4) punktiga 34 julgustatakse liikmesriike koostama nende endi jaoks ja liidu huvides vastavustabeleid, kus on võimalikult suures ulatuses välja toodud vastavus käesoleva direktiivi ja ülevõtmismeetmete vahel, ning tegema need üldsusele kättesaadavaks.
            
         
               (5)
            
            
               Tagamaks, et maksukohustuslastelt ei nõuta 2009. aasta tagastamisperioodidega seotud taotluste esitamist 30. septembriks 2010, peaks käesolevat direktiivi hakkama kohaldama alates 1. oktoobrist 2010.
            
         
               (6)
            
            
               Seetõttu tuleks direktiivi 2008/9/EÜ vastavalt muuta,
            
         ON VASTU VÕTNUD KÄESOLEVA DIREKTIIVI:
   Artikkel 1
   Direktiivi 2008/9/EÜ artikli 15 lõikele 1 lisatakse järgmine lõik:
   
      „Tagastamistaotlused, mis on seotud 2009. aasta tagastamisperioodidega, esitatakse asukohaliikmesriigile hiljemalt 31. märtsiks 2011.”
   
   Artikkel 2
   1.   Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 1. oktoobriks 2010. Liikmesriigid edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.
   Kui liikmesriigid need sätted vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
   2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.
   Artikkel 3
   Käesolev direktiiv jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 1. oktoobrist 2010.
   Artikkel 4
   Käesolev direktiiv on adresseeritud liikmesriikidele.
   
      Luxembourg, 14. oktoober 2010
      
         
            Nõukogu nimel
         
         
            eesistuja
         
         J. SCHAUVLIEGE
      
   
   
      (1)  22. septembri 2010. aasta arvamus (Euroopa Liidu Teatajas seni avaldamata).
   
      (2)  15. septembri 2010. aasta arvamus (Euroopa Liidu Teatajas seni avaldamata).
   
      (3)  ELT L 44, 20.2.2008, lk 23.
   
      (4)  ELT C 321, 31.12.2003, lk 1.